Diari Oficial de la Generalitat Valenciana


Sumari del DOGV 7863, del 01-09-2016 (2016/6724)

RESOLUCIÓ de 23 d'agost de 2016, de la Direcció General de Formació Professional i Ensenyaments de Règim Especial, per la qual es promou a la Comunitat Valenciana, l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'Edificació i Obra Civil, a través d'un procediment obert de manera permanent durant un curs acadèmic.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7863

Data del DOGV
:   01-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6724


Data del document
:   23-08-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport

RESOLUCIÓ de 23 d'agost de 2016, de la Direcció General de Formació Professional i Ensenyaments de Règim Especial, per la qual es promou a la Comunitat Valenciana, l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'Edificació i Obra Civil, a través d'un procediment obert de manera permanent durant un curs acadèmic. [2016/6724]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b), de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aqueixa avaluació i acreditació de competències.  
  
Respecte d'això l'Administració educativa ha previst, en l'article 40 del Reial Decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/09, permetrà, als que desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar els esmentats ensenyaments.  
Per la seua banda l'Administració laboral, en el Reial Decret 34/2008, de 18 de gener, pel qual es regulen els certificats de professionalitat, estableix en l'article 8 que el certificat de professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
Durant el curs 2015-16 es va promoure a la Comunitat Valenciana, de manera experimental, una nova modalitat de convocatòria amb un termini d'inscripció durant un any natural coincidint amb el curs acadèmic o fins a finalitzar les places convocades, per a facilitar la inscripció dels interessats i posteriorment avaluar-ne l'eficiència. Vist el resultat s'ha valorat positivament l'experiència que ha permés una millor difusió de la convocatòria i una atenció més individualitzada a les necessitats dels candidats, per la qual cosa es considera convenient repetir la modalitat de convocatòria.  
A la Comunitat Valenciana, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
Aquest nou procediment de reconeixement de la competència professional adquirida per experiència laboral i/o formació no formal serà finançat pel Ministeri d'Educació, Cultura i Esports i cofinançat pel Fons Social Europeu en el marc del Programa Operatiu d'Ocupació, Formació i Educació 2014-2020.  
Per tot això, informat el Consell Valencià de Formació Professional, i en virtut de les competències atorgades pel Decret 103/2015, de 7 de juliol, del Consell pel qual s'estableix l'estructura orgànica bàsica de la Presidència i de les conselleries de la Generalitat, així com l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquesta direcció general resol:  
  
Primer. Objecte  
La present resolució té per objecte dur a terme l'avaluació i acreditació d'unitats de competència professional adquirides per experiència laboral o de vies no formals de formació, en la família professional d'Edificació i Obra Civil, de conformitat amb el que estableixen el Reial Decret 1224/2009, de 17 de juliol i les bases que es recullen en l'annex I, a través d'un procediments obert de manera permanent durant un curs acadèmic o fins a la finalització de les places convocades, buscant facilitar la participació dels possibles candidats en el procediment ampliant-ne el marc temporal.  
  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i les seus en què està previst dur a terme el procediment, estan arreplegades en l'annex III, amb indicació, si és el cas, dels títols de Formació Professional i certificats de professionalitat en què estan incloses.  
  
Tercer. Execució  
Es faculta el Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i la normativa vigent en aquesta matèria.  
No obstant això, en tot el que no preveu expressament aquesta resolució és d'aplicació el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació d'assessors i avaluadors  
La directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els assessors i avaluadors, degudament habilitats, que actuaran en la seu o les seus del procediment.  
  
  
Cinqué. Retribucions  
Els funcionaris designats per a participar en aquest procediment com a personal assessor i avaluador percebran, una vegada aquest haja finalitzat, les compensacions econòmiques previstes en el Decret 24/1997, d'11 de febrer, del Govern Valencià sobre indemnitzacions per raó del servei i gratificacions per serveis extraordinaris del personal al servei de la Generalitat Valenciana. L'import del pagament als assessors i components de la comissió d'avaluació quan siguen professionals o experts aliens a l'Administració, serà el mateix però en concepte de prestació de serveis especials.  
Per a ambdós funcions, avaluació i assessorament, es determinarà mitjançant una resolució de la directora general de Formació Professional i Ensenyaments de Règim Especial, el nombre màxim de sessions retribuïbles per procediment i seu, en funció de les unitats de competència convocades, els candidats admesos i el nombre d'assessors i avaluadors que hi participen.  
  
Sisé. Seguiment del procediment  
El Consell Valencià de Formació Professional serà informat del desenvolupament i els resultats del procediment convocat per aquesta resolució.  
  
Seté. Documentació del procés  
L'expedient dels procediments, en el qual s'arreplegaran tots els registres i resultats produïts al llarg d'aquest, serà custodiat pels centres designats com a seus.  
Els candidats no admesos podran retirar la seua documentació en el centre en què l'hagen depositat dos mesos després de la la publicació de les llistes definitives d'admesos, amb el termini d'un mes per a la seua retirada.  
Els candidats admesos que hagen participat en algun procediment podran retirar la seua documentació en el centre seu del procediment, dos mesos després del lliurament de les acreditacions, amb el termini d'un mes per a la seua retirada.  
En ambdós casos transcorregut el període fixat per a recuperar la documentació, si no ha sigut retirada, aquesta podrà ser destruïda.  
  
Huité. Permisos individuals de formació  
Per a facilitar l'accés a aquest procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà de publicar-se en el Diari Oficial de la Comunitat Valenciana.  
  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, el present acte que no esgota la via administrativa, podrà ser recorregut en alçada, en el termini d'un mes a partir de l'endemà de publicar-se, davant del secretari autonòmic d'Educació i Investigació.  
  
València, 23 d'agost de 2016.- La directora general de Formació Professional i Ensenyaments de Règim Especial: Marina Sánchez Costas.  
  
  
ANNEX I  
Bases de la convocatòria  
  
1. Requisits de participació  
Les persones que desitgen participar en el procediment hauran de complir els requisits següents:  
1. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració.  
2. Tenir 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.  
3. Tenir experiència laboral i/o formació relacionada amb les competències professionals que es volen acreditar:  
- En el cas d'experiència laboral: justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2000 hores treballades en total. I per a qualificacions de nivell I, almenys 2 anys, amb un mínim de 1200 hores treballades en total.  
- En el cas de formació: justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar tinguen una duració inferior, s'hauran d'acreditar les hores establides en els dits mòduls. Vegeu l'annex III.  
  
La justificació de l'historial professional i/o formatiu es farà a través de la documentació que s'estableix en l'annex IV.  
Els candidats majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'avaluació estudiaran la documentació i determinaran si és procedent la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Centres avaluadors  
El procediment convocat es durà a terme en els centres integrats públics de Formació Professional que figuren a l'annex III. Sense perjudici que quan siga necessari es determinen altres seus per a la realització d'algunes fases del procediment, la qual cosa serà oportunament indicada en el web de qualificacions professionals.  
  
3. Places convocades i nombre màxim d'unitats de competència que es poden sol·licitar  
El nombre total de places convocades són les determinades a l'annex III. Un candidat podrà sol·licitar com a màxim les unitats de competència de dues qualificacions completes.  
  
4. Fases i actuacions del procediment  
El cofinançament comunitari d'aquest procediment implica el compliment de les exigències d'informació i publicitat regulades en l'annex XII del Reglament (UE) núm. 1303/2013.  
El procediment d'avaluació i acreditació de competències professionals convocat consta de les següents actuacions i fases, de conformitat amb el que estableix l'article 14 del Reial Decret 1224/2009.  
  
1. Preinscripció, informació i orientació de les sol·licituds: els candidats interessats a participar han de preinscriure's a través de l'enllaç que oportunament es publicarà en el web de la Conselleria d'Educació, Investigació, Cultura i Esport: Educació i Investigació: Formació: Qualificacions Professionals. Una vegada aconseguit el nombre suficient de sol·licituds, s'activarà un grup de candidats seguint l'ordre de preinscripció i els criteris de prioritat establits, i s'iniciarà amb ells el procediment.  
En primer lloc seran citats a una sessió, d'obligada assistència, en la qual l'equip d'assessors designat, en col·laboració amb el departament d'orientació els informarà sobre el procediment, els requisits d'accés i les possibilitats respecte de la possible regulació professional, indicant-los expressament quina documentació han d'aportar per a acreditar els requisits d'accés i que acompanyaran la sol·licitud d'inscripció.  
  
2. Admissió i inscripció dels candidats: els candidats que consideren que compleixen els requisits i desitgen continuar, passaran a inscriure's aportant la documentació justificativa.  
Posteriorment iniciaran la fase d'admissió, per a això l'equip d'assessors, constituït com a comissió d'admissió, contrastarà el compliment dels requisits necessaris per a participar i publicarà la llista d'admesos del grup actiu en aqueix moment.  
3. Fase d'assessorament: aquesta és una fase de suport als candidats en la recopilació i ordenació de les evidències necessàries, que demostren el domini professional relatiu a les unitats de competència que desitgen que els siguen acreditades i d'orientació, si és el cas, sobre les possibles accions formatives que han d'efectuar a fi de millorar la seua qualificació professional. Per a iniciar-se s'ha d'acreditar el pagament de la taxa corresponent.  
4. Activació d'un nou grup: una vegada finalitzat l'assessorament del grup actiu o si s'ha aconseguit un nombre suficient de sol·licituds, s'iniciarà novament el procés d'admissió amb el següent grup, i així es procedirà fins a finalitzar el termini de la convocatòria o esgotar les places convocades.  
5. Sol·licitud d'avaluació de la competència professional: una vegada finalitzada la fase d'assessorament del grup actiu, els candidats a la vista de l'informe de l'assessor, que no és vinculant, hauran d'assenyalar les unitats de competència en què sol·liciten ser avaluats i realitzar el pagament de la taxa corresponent.  
6. Fase d'avaluació: aquesta és la fase de comprovació de la competència professional requerida en les realitzacions professionals corresponents, en cada una de les unitats de competència sol·licitades pel candidat.  
7. Orientació final i individual: finalitzada l'avaluació i junt amb els resultats d'aquesta, el candidat rebrà orientació sobre itineraris formatius que puguen completar un perfil professional, en funció del resultat del reconeixement en què s'ha participat.  
8. Fase d'acreditació i registre: en aquesta fase es reconeixeran, acreditaran i registraran les unitats de competència adquirides i demostrades pels candidats al llarg del procediment d'avaluació. El document d'acreditació serà emés per la Direcció General de Formació Professional i Ensenyaments de Règim Especial.  
  
  
5. Informació i orientació general  
Amb caràcter previ a l'inici dels procediments de reconeixement de la competència professional, el Servei de Gestió de la Formació i Qualificació Professional difondrà la publicació de la convocatòria en el seu web, en la Guia PROP i entre els distints agents socials representats en el Consell Valencià de la Formació Professional. De la mateixa manera actuaran els centres designats com a seu que articularan la forma d'atendre els dubtes i consultes que se'ls plantegen entorn del procediment convocat.  
  
6. Preinscripció i termini de presentació  
6.1. Preinscripció  
Per a participar en algun dels procediments convocats, els candidats hauran de preinscriure's a través de l'enllaç que oportunament es publicarà en el web de qualificacions professionals de la Conselleria d'Educació, Investigació, Cultura i Esport, omplint les dades de contacte que se li sol·liciten, segons el model que consta en l'annex II.1 i II.2.  
  
6.2. Termini de preinscripció.  
El termini de preinscripció quedarà obert des del 8 de setembre de 2016 fins al 31 de maig de 2017 o fins que hagen accedit a la fase assessorament tants candidats com places s'hagen convocat. En aquest últim cas es paralitzarà la preinscripció, de la qual cosa s'informarà oportunament en els centres i en el web esmentat anteriorment.  
6.3. Elecció de centre.  
En el cas d'oferir-se més d'un centre, el candidat haurà d'optar per un, si s'inscriu en més d'un centre quedarà exclòs del procediment en tots.  
  
7. Criteris de prioritat. Activació de grups  
7.1. Criteris de prioritat  
La preinscripció no assegura la participació en el procés d'admissió, ja que quan s'activa un grup, si hi ha més candidats preinscrits que places s'activen en el grup, s'aplicaran els criteris de prioritat que s'indiquen a continuació.  
Bloc I. Primer nivell de prioritat: residents a la Comunitat Valenciana que acrediten el requisit de suficient experiència laboral relacionada amb les qualificacions convocades, com a professional assalariat, autònom o voluntari.  
Bloc II. Segon nivell de de prioritat: residents a la Comunitat Valenciana, que no tenint prou experiència laboral, acrediten formació no formal suficient.  
Bloc III. Tercer nivell de prioritat: Resta de participants.  
En cas d'empat en algun bloc, les persones candidates s'ordenaran de forma decreixent, per ordre d'arribada de la sol·licitud.  
Aquells candidats que estant preinscrits no siguen convocats per a passar a la fase d'admissió, quedaran en espera per a optar a entrar en els següents grups que s'activen en aqueixa seu, sempre que no s'hagen esgotat les places o finalitzat el termini de preinscripció, i en aquest cas es perd el dret a participar en el procediment fins a nova convocatòria, si n'hi ha.  
Esgotat el termini de preinscripció, s'activarà l'últim grup. Si el nombre de candidats preinscrits és menor que el nombre de places restants passaran tots a la fase d'admissió, però si el nombre de candidats preinscrits és major que el nombre de places restants s'aplicaran els criteris de prioritat, i es convocaran a la fase d'admissió el nombre de candidats necessaris per a cobrir el total de places restants.  
Una vegada avaluat aquest últim grup, es donarà per finalitzat el procediment en aqueixa seu.  
7.2. Activació de grups  
Amb caràcter general s'activarà un grup quan s'hagen preinscrit un nombre de candidats equivalent a un quart del nombre total de places assignades a aqueixa seu, però es podrà augmentar o disminuir a criteri del centre segons el nombre de places oferides i de sol·licituds rebudes.  
  
Si s'ha aconseguit el nombre de candidats esmentats anteriorment, el primer grup s'activarà transcorregut un mes natural des de l'inici del termini de preinscripció, en cas contrari quedarà a criteri de la comissió d'admissió, en funció de les sol·licituds rebudes. Els següents s'activaran una vegada que el grup precedent haja finalitzat la fase d'assessorament, encara que es pot avançar als efectes d'admissió si s'ha aconseguit una ràtio suficient i en tot cas transcorreguts dos mesos naturals des de l'activació de l'últim grup  
  
8. Inscripció  
Els candidats del grup que s'active d'acord amb el que preveu l'apartat anterior, seran citats a una sessió, d'obligada assistència, en la qual l'equip d'assessors designat per a aqueixa seu, en col·laboració amb el departament d'orientació, els informarà sobre les condicions, requisits i experiència laboral i/o formació no formal que cal acreditar, així com la forma de fer-ho, per a poder optar al procediment convocat.  
  
Igualment els facilitaran informació sobre la possible regulació professional, sobre com obtindre l'acreditació d'unitats de competència, les possibilitats d'aconseguir un certificat de professionalitat o títol de tècnic o tècnic superior i finalment el que suposa respecte de l'esmentada regulació.  
Una vegada informats sobre els requisits necessaris per a participar, possibilitats d'aquest i regulació professional, aquells candidats que consideren que compleixen els requisits passaran a al procés d'admissió.  
  
Per a això hauran d'acudir al centre en les dates i horari que aquest dispose, amb els originals i còpies si és el cas, de la documentació prevista en l'annex IV, la dita documentació serà arreplegada per l'equip d'assessors que donarà les oportunes indicacions als candidats per a la fase d'admissió.  
En el web de la Conselleria d'Educació, Investigació, Cultura i Esport (Educació i Investigació: Formació: Qualificacions Professionals) i en els mateixos centres es faran públiques les llistes d'inscrits de cada grup que s'active.  
Enllaç web:   
http://www.ceice.gva.es/web/cualificaciones-profesionales  
  
9. Admissió definitiva en el procediment  
9.1. Revisió de la documentació aportada.  
Els equips d'assessors nomenats en els centres i seus, es constituiran com a comissió d'admissió i revisaran la documentació aportada per les persones candidates, comprovant que compleixen els requisits de la convocatòria.  
9.2. Llistes provisionals d'admesos.  
Els equips d'assessors faran públiques, almenys en els taulers d'anuncis del centre o seu i l'administració en el web esmentat en el punt anterior, la llista provisional d'admesos i exclosos, amb expressió dels motius de l'exclusió.  
Les persones excloses disposaran de 5 dies hàbils, a partir de l'endemà de la publicació de les llistes provisionals, per a presentar davant de la comissió d'admissió, al·legacions contra l'exclusió.  
9.3. Llistes definitives d'admesos.  
Les comissions d'admissió analitzaran les al·legacions presentades pels interessats i elaboraran les llistes definitives d'admesos i exclosos, que s'exposaran en els taulers d'anuncis del centre o seu, en el termini màxim de 5 dies hàbils posteriors a la finalització del termini de presentació de reclamacions. Es donarà així per complit l'acte de notificació del resultat de les al·legacions interposades.  
  
Contra aquest acte podrà interposar-se un recurs d'alçada davant de la directora general de Formació Professional i Ensenyaments de Règim Especial, en el termini d'un mes.  
Al publicar les llistes d'admesos es recordarà que per a accedir a la fase d'assessorament hauran d'abonar la taxa corresponent i acreditar-ne el pagament en les secretaries dels centres, que incorporaran la justificació a l'expedient del candidat.  
  
10. Assessorament  
1. En funció del nombre de places convocades, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, haurà designat els assessors adscrits per seus en el present procediment, sempre que siga possible entre el professorat habilitat del centre que actue com a seu, tenint prioritat els definitius.  
2. L'assessorament serà obligatori i tindrà caràcter individualitzat o col·lectiu, en funció de les necessitats dels candidats. Per a accedir a aquesta fase cal acreditar el pagament de la taxa corresponent, la qual cosa serà comprovat pel secretari assessor abans d'iniciar aquesta fase.  
3. L'assessor, quan es considere necessari, citarà l'aspirant per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que el justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
4. L'assessor, atenent a la documentació aportada i a les actuacions d'assessorament, realitzarà un informe orientatiu sobre la conveniència que l'aspirant accedisca a l'avaluació en aquelles unitats de competències en què haja trobat indicis suficients que protegisquen el seu pas a la següent fase.  
5. L'esmentat informe, elaborat a través de l'aplicació informàtica implementada a aquest efecte, es traslladarà a la corresponent comissió d'avaluació junt amb el dossier de competències.  
6. Si l'informe és negatiu en alguna unitat de competència, se li indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat podrà decidir passar a la fase d'avaluació en aqueixa unitat de competència.  
7. Una vegada finalitzat l'assessorament amb el primer grup d'admesos, pot començar l'assessorament del següent grup activat.  
8. Al llarg d'aquesta fase, amb ajuda de l'assessor si és necessari, d'acord amb el Reglament 1304/2013 del Parlament i del Consell, de 17 de desembre de 2013, relatiu al Fons Social Europeu, la persona candidata haurà de facilitar la informació que permeta complir els requisits d'informació a través d'indicadors d'execució, referits al moment previ a l'inici de la seua admissió al procediment d'acreditació de competències. Sense perjudici que en cas de ser necessari aquesta informació es demane en la fase d'avaluació a través dels avaluadors.  
  
  
11. Avaluació  
1. Per a prendre part en la fase d'avaluació la persona aspirant haurà de presentar una sol·licitud que se li facilitarà, en el mateix centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement. Ambdós documents han de presentar-se en les secretaries dels centres que els incorporaran a l'expedient.  
2. L'avaluació constarà de dues parts:  
a) Preparació de l'avaluació. En aquesta part cada aspirant serà informat pels avaluadors sobre les característiques d'aquesta fase. Així mateix, es fixaran els moments, els llocs i, en la mesura que siga possible, els procediments, les tècniques i els instruments d'avaluació; tot això serà arreplegat en un Pla General d'Avaluació.  
b) Desenvolupament de l'avaluació. En primer lloc, avaluació d'evidències indirectes i posteriorment de les directes, per a això s'adaptarà el Pla General d'Avaluació a cada candidat a través d'un pla individualitzat, per a facilitar-li que puga demostrar la seua competència.  
  
3. L'avaluació, en cada una de les unitats de competència en què s'haja inscrit el candidat, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització.  
4. L'avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
5. S'utilitzaran els mètodes i instruments que es consideren necessaris per a comprovar allò que s'ha explicitat pel candidat, valorant-ho en tot cas en la documentació aportada. Aquests mètodes poden ser, entre altres, l'observació del candidat a través de simulacions professionals, proves estandarditzades de competència professional o entrevista professional.  
6. La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
7. La avaluació es desenvoluparà seguint una planificació prèvia, en la qual constaran, almenys, les activitats i els mètodes d'avaluació, així com els llocs i les dates previstos. De cada activitat quedarà un registre firmat per l'aspirant i l'avaluador.  
8. Cada avaluador realitzarà un informe per a la comissió d'avaluació amb la seua proposta de judici de competència.  
9. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
10. El candidat avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, si és possible entre el professorat del centre que actue com a seu, amb prioritat per a aquells amb destinació definitiva. Seran designades per la directora general de Formació Professional i Ensenyaments de Règim Especial a proposta del Servei de Gestió de la Formació i Qualificació Professional. Una de les quals actuarà de president i una altra de secretari. Es propiciara, sempre que siga possible, la presència d'avaluadors tant del sector formatiu com del productiu. El seu funcionament i actuació estarà subjecte als preceptes continguts en la Llei 30/1992.  
D'altra banda, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
2. La comissió avaluadora podrà demanar la col·laboració puntual d'experts, la participació dels quals haurà de ser autoritzada pel Servei de Gestió de la Formació i la Qualificació Professional.  
3. En el procés d'avaluació d'un candidat no podran intervindre persones que hagen participat en el seu assessorament.  
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada pels candidats i per l'informe de l'assessor. Es podrà requerir al candidat, si això fóra necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Recollir els resultats en una acta d'avaluació que junt amb tot l'expedient s'arxivarà en el mateix centre que actue de seu.  
f) Resoldre les reclamacions que puguen presentar els candidats durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Una vegada informat el candidat i en el termini màxim de 4 setmanes des de l'acreditació de la competència, obtindran de les persones admeses que hagen acreditat la seua competència professional en el procediment, els indicadors de resultat immediat, de conformitat amb el que disposa l'article 5 del reglament 1304/2013 del Parlament i del Consell, de 17 de desembre de 2013, relatiu al Fons Social Europeu.  
j) Totes les altres vinculades a les seues funcions que li siguen assignades pel Servei de Gestió de la Formació i Qualificació Professional.  
5. Funcions del president de la comissió:  
a) Representar i mantindre la interlocució amb el Servei de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenvolupament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
6. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de judici de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades pels candidats o per l'Administració. Remetre les actes d'avaluació al Servei de Gestió de la Formació i la Qualificació Professional i arxivar-ne una còpia, junt amb la resta de l'expedient del procediment, en el centre de referència.  
d) Omplir la documentació requerida als efectes de la corresponent indemnització econòmica que puga correspondre per les actuacions de la comissió.  
e) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar-ne el desenvolupament.  
c) Registrar totes les activitats d'avaluació, que seran signades pels avaluadors i pel candidat.  
d) Proposar els judicis de competència.  
e) Redactar els informes d'avaluació de les evidències directes i de possibles reclamacions, si així ho determina la comissió.  
  
13. Resultats de l'avaluació  
1. La comissió, a partir dels informes d'avaluació i de les actuacions realitzades, emetrà un judici de competència en relació amb les evidències directes o indirectes aportades per cada aspirant. El judici de competència s'expressarà de forma dicotòmica, en termes de competència demostrada o competència no demostrada.  
2. Els referents d'avaluació per al procés descrit en el punt anterior seran les unitats de competència, amb les corresponents realitzacions professionals i criteris de realització.  
3. El document en què s'expressa el judici de competència serà entregat personalment al candidat a fi de garantir la necessària confidencialitat.  
  
14. Reclamacions  
Els interessats, contra les resolucions i els actes de tràmit de la comissió avaluadora, podran interposar reclamació davant del president d'aquesta en els cinc dies hàbils següents a la comunicació. La comissió resoldrà en el termini de cinc dies hàbils posteriors a la finalització del termini de reclamació.  
Contra aquest acte podrà interposar-se un recurs d'alçada davant de la directora general de Formació Professional i Ensenyaments de Règim Especial, en el termini d'un mes.  
  
15. Assessorament final  
Una vegada finalitzat el procés d'avaluació el candidat rebrà de la comissió avaluadora un escrit en el qual es farà constar, segons siga procedent:  
1. Les possibilitats de formació, amb les orientacions pertinents, perquè puga acreditar directament o en convocatòries posteriors les unitats de competència per a les quals havia sol·licitat acreditació.  
2. Les possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a la seua obtenció.  
  
  
16. Acreditació de les unitats de competència  
a) A les persones que siguen avaluades positivament els serà remés per correu electrònic un document oficial de l'administració competent, d'acreditació de la unitat o unitats de competència corresponents, per a la qual cosa en cas de canviar l'adreça electrònica declarada en la seua sol·licitud o si hi detecta algun error, haurà de comunicar-ho a la corresponent comissió d'avaluació per al seu trasllat al Servei de Gestió de la Formació i Qualificació Professional.  
b) Les unitats de competència acreditades tenen valor a tot l'estat i seran reconegudes als efectes d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas per a l'obtenció dels títols de Formació Professional del sistema educatiu es requerirà complir els requisits d'accés previstos en els ensenyaments corresponents, segons el que preveu la Llei Orgànica 2/2006, d'Educació, de 3 de maig.  
d) En el termini de 6 mesos des de l'acreditació de la competència professional, l'Administració podrà sol·licitar als candidats avaluats l'actualització de les dades dels indicadors de resultat immediat demanats per la Comissió d'Avaluació, amb la finalitat de formalitzar els indicadors de resultat a llarg termini.  
  
17. Registre  
Les comissions d'avaluació traslladaran l'original de l'acta final al Servei de Gestió de la Formació i Qualificació Professional per a procedir a les acreditacions i incorporar aquestes al corresponent registre oficial i guardaran una còpia de l'acta amb la resta de l'expedient.  
  
18. Drets d'inscripció. Taxes  
Per a accedir a la fase d'assessorament cal abonar una taxa única i per a accedir a la fase d'avaluació cal abonar una taxa per cada unitat de competència sol·licitada.  
Les esmentades taxes es fixaran a l'empara del que disposa l'article 133 del Decret Legislatiu 1/2005, pel qual s'aprova el Text Refós de la Llei de Taxes de la Generalitat i específicament el que indica respecte d'això en la Llei 16/2010, del Consell  
Les exempcions o minoracions en l'import de les taxes seran les previstes en l'article 132 del Text Refós de la Llei de Taxes de la Generalitat Valenciana:  
Estaran exempts del pagament de taxes «els subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció».  
  
Tenen dret a una bonificació del 50 per 100 de la quota «els discapacitats amb un grau de minusvalidesa igual o superior al 33 per 100»  
  
La informació sobre l'imprés per a abonar les taxes així com la seua quantitat es facilitarà oportunament en el web de Qualificacions Professionals de la Conselleria d'Educació, Investigació, Cultura i Esport.